CELEX: C2005/217/54
Language: et
Date: 2005-09-03 00:00:00
Title: Kohtuasi C-263/05: Euroopa Ühenduste Komisjoni 23. juuni 2005. aasta hagi Itaalia Vabariigi vastu

3.9.2005   
            
            
               ET
            
            
               Euroopa Liidu Teataja
            
            
               C 217/27
            
         Euroopa Ühenduste Komisjoni 23. juuni 2005. aasta hagi Itaalia Vabariigi vastu
   (Kohtuasi C-263/05)
   (2005/C 217/54)
   Kohtumenetluse keel: itaalia
   Euroopa Ühenduste Komisjon esitas 23. juunil 2005 Euroopa Ühenduste Kohtule hagi Itaalia Vabariigi vastu. Hageja esindajad on komisjoni õigustalituse ametnikud M. Kontandinidis ja L. Cimaglia.
   Hageja palub Euroopa Kohtul:
   
               1)
            
            
               tuvastada, et kuna Itaalia Vabariik on võtnud vastu ja jätnud jõusse sätte (8. juuli 2002. aasta dekreetseaduse nr 138, mis on kinnitatud 8. augusti 2002. aasta seadusega nr 178, artikkel 14), millega jäeti 1997. aasta dekreetseaduse nr 22 (millega võetakse Itaalia õigusesse üle nõukogu 18. märtsi 1991. aasta direktiiv 91/156/EMÜ (1), millega muudetakse direktiivi 75/442/EMÜ jäätmete kohta (2)) reguleerimisalast välja kõrvaldamisele või taaskasutamisele kuuluvad ained või esemed, mis ei ole dekreetseaduse nr 22/97 B ja C lisades otseselt sätestatud, samuti tootmisjääkidena esinevad tooted, ained ja materjalid, mille valdaja kavatseb kasutuselt kõrvaldada või on selleks kohustatud, kui neid jääke võidakse korduvkasutada või mida korduvkasutatakse tootmis- või tarbimisringluses, kas ilma eelneva töötlemiseta ning keskkonnale kahju tekitamata, või peale eelnevat töötlemist ilma et see nõuaks dekreetseaduse nr 22/1997 C lisas ette nähtud taaskasutamistoimingu teostamist, on Itaalia Vabariik rikkunud direktiivi 75/442/EMÜ jäätmete kohta (muudetud direktiiviga 91/156/EMÜ) artikli 1 punktist a tulenevaid kohustusi;
            
         
               2)
            
            
               mõista kohtukulud välja Itaalia Vabariigilt.
            
         Õiguslikud alused ja peamised argumendid
   Seaduse nr 178/2002 artikli 14 lõike 1 punktides a ja b sätestatud viitele vastavalt kõrvaldamis- või taaskasutamistegevusele ning kõrvaldamis- ja taaskasutamistoimingutele järgneb mõlemal juhul täpsustus — “dekreetseaduse nr 22 B ja C lisade kohaselt”.
   Näib, et selline täpsustus, mida ei esine sama artikli punkti c tekstis, teeb vahet üldises tähenduses kõrvaldamis- või taaskasutamistoimingute ning dekreetseaduse nt 22/97 B ja C lisades konkreetselt sätestatud kõrvaldamis- ja taaskasutamistoimingute vahel.
   Kõnealust vahetegemist arvesse võttes tuleneb dekreetseaduse nr 22/97 artikli 6 lõike 1 punktist a koostoimes seaduse nr 178/2002 artikli 14 punktidega a ja b, et viimatinimetatud sättega määratletakse jäätmete mõiste sisu, mis ei hõlma A lisas sätestatud kategooriatesse kuuluvaid materjale, aineid ja tooteid ning mille suhtes valdaja viib või kavatseb viia läbi ükskõik millise kõrvaldamis- või taaskasutamistoimingu, ning sellega on hõlmatud üksnes need materjalid, ained ja tooted, mille suhtes viiakse läbi või kavatsetakse läbi viia kõrvaldamis- ja taaskasutamistoiminguid, mis on dekreetseaduse nr 22/97 B ja C lisades otseselt ette nähtud.
   Itaalia seadusandja poolt kehtestatud korra kohaselt, mille järgi jäätmete mõiste on piiratud eelnimetatud tingimustega, ei ole võimalik A lisas toodud materjale, aineid või tooteid, mille suhtes valdaja viib või kavatseb läbi viia dekreetseaduse nr 22/97 B lisas loetlemata kõrvaldamistoiminguid või selle C lisas loetlemata taaskasutamistoiminguid, kvalifitseerida jäätmetena ja selle tulemusena ei saa nende suhtes kohaldada jäätmehooldusalaseid õigusnorme.
   Komisjoni arvates piirab selline väljajätmine lubamatult jäätmete mõistet ning seega Itaalia jäätmehooldusalaste õigusnormide kohaldamisala. Itaalia seadusandja poolt antud tõlgendusega piiratakse direktiivi sätete kohaldamine üksnes Itaalia õigusaktides ette nähtud juhtudega ja välistatakse selle kohaldamisalast à priori muud ettenägematud juhud, mis võivad seevastu esineda ja mille suhtes on vajalik jäätmete mõistet laiendavalt tõlgendada, nagu seda on tehtud Palin Granit'i kohtuotsuse punktis 36. Itaalia seadusandja selline lähenemine on vastuolus direktiivi sätetega, millest ei tohi siseriiklikus õiguses kõrvale kalduda.
   
      (1)  EÜT L 78, 26.3.1991, lk 32.
   
      (2)  EÜT L 194, 25.7.1975, lk 39.